
היו"ר ענת מאור:		אני מתכבדת לפתוח את הישיבה השנייה של 
 				הוועדה לענייני מחקר ופיתוח מדעי וטכנולוגי.
אנחנו נשמע דיווח של סגן-ניצב מאיר זוהר, ראש מפלג עבירות מחשב במשטרת ישראל.

מאיר זוהר:			צירפתי כמה מסמכים שנוגעים לפעילות המשטרה 
 				שעשתה לאחרונה בתחום הזה ואני מתייחס לפרסומים בעיתונים לגבי אותו אדם שהכיר נער בין 13 באמצעות האינטרנט ותקף אותו מינית או אותו אחד שצילם נערים לסרטים כחולים, ופעילות אחרת שנעשתה גם במחלק וגם במשטרה למיגור מה שנקרא פרסום חומרי תועבה פדופילים באינטרנט באמצעות רשת האינטרנט.

היות שהנושא היום הוא גם ביקורת על הנעשה בתקופה האחרונה, אני רוצה לציין כאן שמפלג עבירות מחשב עושה כמיטב יכולתו - במסגרת האמצעים כמובן והמשאבים שעומדים לרשותו – לתת מענה לפשעי האינטרנט המבוצעים ברשת, לעבירות המחשב כהגדרתם בחוק המחשבים וכן נותן מענה לעבירות רגילות כגון מרמה, זיוף, שימוש לא חוקי בכרטיסי אשראי וכן עבירות מין שמבוצעות ברשת. ניצול ילדים והפצת פורנוגרפיה של ילדים ברשת האינטרנט היא חלק מתופעה רחבה של ניצול מיני של קטינים. פגיעה בילדים ובקטינים וניצולם המיני הן תופעות שקשה למערכת אכיפת החוק להתמודד אתן ולמנוע אתן לגמרי.

היו"ר ענת מאור:		מדוע? בגלל חקיקה לא מספקת או בגלל מחסור 
 				בכוח אדם?

מאיר זוהר:			גם במישור המשפטי אבל גם בגלל היבטים 
 				טכניים שאני אגע בהם בהמשך.
יחד עם זאת חומרת התופעה וההתעניינות הציבורית – בין השאר ועדות מהסוג הזה – בנושא הביאו לכך שפרסום חומרי תועבה פדופילים של קטינים וילדים ברשת האינטרנט נקבעו על-ידי המפכ"ל וראש אגף חקירות כנושאי התעניינות של מפלג עבירות מחשב, וזה דבר חדש וזה כמובן מאיץ תהליכים של חקירה. אכן בתקופה האחרונה בוצעו פעילויות הן במישור החקירתי הגלוי, כאשר כך נחקרו לאחרונה מספר פרשיות של פרסום והפצת חומרי תועבה של ילדים וקטינים בתנוחות עירום קשות באתרי אינטרנט בעולם. אנחנו מדברים על ישראלים שחלקם עושים את זה מתוך בצע כסף ועל-מנת להפיק רווחים מהעניין, תופעות שחקרנו.

היו"ר ענת מאור:		יש ישראלים שעושים את זה במקומות אחרים 
 				בעולם?

מאיר זוהר:			מפרסמים בעולם על-מנת להרוויח כספים. אנחנו 
 				מדברים על חומרי תועבה של ילדים בתנוחות קשות ביותר. בית-המשפט בארץ הסתכל על התמונות האלה באחד מן המקרים ואמר שקיבתו התהפכה. נדמה לי שזה מופיע באחד הפרסומים שצירפתי.

אנחנו מבצעים פעולות גם במישור המודיעיני שכמובן בפורום הזה אני לא יכול לפרט אותן. הפעולות כמובן בהתאם לאילוצים של כוח האדם שעומד לרשותי שלצערי לא גדל.

היו"ר ענת מאור:		אם אני זוכרת נכון, היו לכם ששה תקנים.

מאיר זוהר:			כן. היו ששה תקנים פנויים.

היו"ר ענת מאור:		מה המצב היום?

מאיר זוהר:			המפכ"ל אמר באיזשהו שלב שאנחנו אמורים 
 				לקבל אותם אבל הדבר לא קרה.

היו"ר ענת מאור:		לאחר הישיבה הקודמת שקיימנו, כתבנו למפכ"ל 
 				בנושא. אם הייתה החלטה של המפכ"ל, מדוע היא לא מתבצעת?

מאיר זוהר:			אני לא ראיתי החלטה מסודרת בעניין אלא הוא 
 				רק אמר. רק לאחרונה הכשיר מפלג עבירות מחשב את כל מערך החוקרים המיומנים בשטח. להזכיר שמי שיטפל בעבירות הבסיסיות, וביניהן גם עבירות המין כנגד ילדים וקטינים, הם אותם חוקרי מחשב מיומנים שהוכשרו על-ידינו. בתקופה האחרונה לא היינו פעילים לצערי – במשך חודשיים וחצי – כי הכשרנו קרוב לארבעים חוקרים כאלה. אמנם הם לא יכולים לטפל בתופעות הפשיעה הגדולות, אבל הם יכולים לתת מענה בסיסי במסגרת חופשית, מה שנקרא עזרה ראשונה.

היו"ר ענת מאור:		אני מאוד מברכת על הכשרת ארבעים החוקרים. 
 				כמה תביעות הוגשו בגין עבירות מין באינטרנט?

מאיר זוהר:			זו שאלה קשה.

היו"ר ענת מאור:		השאלה היא פשוטה אבל התשובה היא קשה.

מאיר זוהר:			נכון. התשובה היא קשה. אנחנו מדברים על 
 				מספרים מאוד נמוכים אבל לדעתנו אחרי שצללנו למים הקרים והעכורים האלה – והם באמת עכורים – ראינו שאנחנו נוגעים רק בקצהו של קרחון.

היו"ר ענת מאור:		האם יש סיכוי לקדם את הנושא?

מאיר זוהר:			אחרי שנקבע שאנחנו מובילים את הנושא 
 				במשטרת ישראל, קיבלנו עשרות פניות מהאינטרפול, מה-FBI ומרשויות אכיפה בחו"ל שדרך אגב עושים עבודה יפה במיגור התופעה כאשר הם פועלים בצורה יצירתית ומשתפים פעולה.

היו"ר ענת מאור:		מה קורה אתנו? אני בכל-זאת מתקשה להבין למה 
 				אנחנו לא חלק מאותה מערכת אכיפה?

מאיר זוהר:			אני שמח לבשר פה שאנחנו הפכנו להיות חלק 
 				מהקהילה הזאת ואנחנו מחוברים לרשת און-ליין שפועלת מסביב לשעון במשך 24 שעות ביממה להעברת מידע באופן מיידי. בתחום הזה אחת הבעיות הטכניות היא שאנחנו עוסקים באינטרנט, אנחנו עוסקים ברשתות מחשב ואנחנו עוסקים במידע דיגיטלי שהיום נמצא ומחר לא.

היו"ר ענת מאור:		אם כן, היום אנחנו מחוברים לרשת.

מאיר זוהר:			היום אנחנו מחוברים.

היו"ר ענת מאור:		זו בשורה טובה.

מאיר זוהר:			מפלג עבירות מחשב הוא נציג משטרת ישראל 
 				בתחום הזה של עבירות המחשב וביניהן תקיפות.

היו"ר ענת מאור:		השאלה איך אנחנו ממגרים את התופעה.

מאיר זוהר:			התחלנו לעבוד על זה. שוב, יש לנו פעילות 
 				מודיעינית, אם כי לצערי היא מצומצמת כאשר יש לי רק קצין מודיעין אחד שמכסה את כל מכלול התופעות והפשיעה באינטרנט וזה לא רק חל על עבירות המין. אנחנו אוספים מידע מודעיני, אנחנו מטפלים בזה כפי שראית בלפחות ארבעה פרשיות אבל יש עוד פרשיות שאני מנוע מלדבר עליהן כי אנחנו עובדים עליהן מודיעינית וגם הן יבואו לידי ביטוי בקרוב. אנחנו עומדים בקרוב לחבר את כל המערך הזה של חוקרי מחשב מיומנים שהכשרנו לתקיפת התופעה בצורה ארצית. אם הדיון הזה היה מתקיים בעוד כחודשיים, הסטטיסטיקה הייתה אחרת.

היו"ר ענת מאור:		מלאכתנו היא מלאכת הפיקוח. אני רוצה לחזור 
 				ולומר שזמן הוא מרכיב מאוד חשוב ביכולת מיגור התופעה. תופעה שהיא קטנה, אם אתה לא מטפל בה בתחילתה, היא גדלה. זה קורה גם ברפואה כאשר אם אין מניעה, אחר-כך המחלה מתפשטת.

מצד אחד אני רוצה לברך גם על המודעות, גם על העובדה שיש לכם קשרים באירופה ועל כך שהוכשרו ארבעים חוקרים, אבל בכל-זאת אני רוצה לסכם ולומר שאנחנו לא יכולים לציין לעצמנו שהדברים קודמו בצורה מספקת.

אנחנו ניתן לך את הגיבוי, אבל אני מבקשת שגם אתה תתבע. אנחנו נוציא מכתב נוסף למפכ"ל המשטרה ובו נאמר שהוועדה שמעה אחרי מספר חודשים את הדיווח והיא רושמת לפניה את ההישגים, אבל היא עוד לא יכולה לישון בשקט אלא ההפך.

יצא עכשיו ספר של דוקטור בר-יוסף מאוניברסיטת חיפה "נרדם בשמירה" כשהוא מנתח את מחקרי הקונספציה  של מלחמת יום כיפור. הדבר המעניין בספר שהוא אומר שמידע מודיעיני היה בלי סוף ולא היה חסך במידע, אבל הכשל הגדול היה בפרשנות של המידע. לכן אני אומרת שהנתונים זועקים מן המחשב והם פשוט שם. השופט לא צריך להזדעזע כי אנחנו יודעים שזה קיים ואנחנו מבקשים לקבל דיווח. אנחנו לא נקיים ישיבה, אבל נבקש – עוד לפני היציאה לפגרה - לקבל דיווח בכתב, ואם נידרש, נקיים ישיבה בזמן הפגרה. אנחנו מבקשים לדעת מה קורה עם האכיפה, מה קורה עם אותם דברי תועבה כי אני לא רוצה שהם רק יזעזעו  אלא שהתופעה תמוגר.

מהדיווח שלך אני מבינה שיש מדינות דמוקרטיות באירופה שכן מצליחות להתמודד ולמגר את התופעה ועל כך לא קיבלנו דיווח.

רוני דיין:			במשרד  החינוך הוקמה ועדה שישבה לגבש את 
 				תוכנית הלימודים שתילמד בכל מערכת החינוך בנושא הזה. הוועדה סיימה למעשה את כתיבת הסטנדרטים שלפיהם כל מערכת החינוך תפעל ולפי הסטנדרטים האלה מפתחים היום את חומרי הלימוד. בתחום החברה יהיו מספר ספרי לימוד והפעלות לימודיות שהפעלנו במסגרת ניסוי בו התחלנו לפני שלוש שנים  בעשרים בתי-ספר  והשנה אנחנו נמצאים בכ500- בתי-ספר.

היו"ר ענת מאור:		באיזה גילאים?

רוני דיין:			בגילאים שונים. מכיתה א' עד י"ב. בשנה הבאה, 
 				על-פי החלטת מנכ"לית משרד החינוך, אנחנו אמורים להיכנס לאלף בתי-ספר, כך שהפעילות תהיה כמעט בכל מערכת החינוך היסודי, חטיבות הביניים  ורבדים שונים בחטיבה העליונה. תוכנית הלימודים עצמה מלווה בחומרי למידה משמעותיים באמצעותם אנחנו בעצם מפעילים את התלמידים וחושפים אותם לסכנות מסוגים שונים והופכים אותם למה שנקרא משתמש מושכל ברשת ולדעת איך להתגונן בפני אתרים כאלו או אחרים שצריך להתמודד אתם.

אנחנו למעשה מקנים למורים במערכת – במסגרת השתלמויות – שתי גישות: גם את הגישה המעצבת וגם את הגישה המכוונת כאשר הגישה המעצבת אומרת שיש בתי-ספר שרוצים לקחת על עצמם את הטיפול בנושא הזה רק בהיבט החינוכי שלו – כלומר, ההיבט ההסברתי וההכוונתי של התלמיד – לעומת גישה אחרת שאומרת שיש גם גישה מכוונת שגם כאן -  באמצעות מינהל מערכות מידע של משרד החינוך – אנחנו נותנים עצות והכוונות לבתי-הספר וגם לספקי האינטרנט איך לחסום ואיך להפעיל תוכנות, עזרים טכניים  וטכנולוגיות כאלה ואחרות כך שהמערכת בפני התלמידים נחסמת. זה נעשה במקביל לפעילות הפדגוגית הענפה שאנחנו עושים. בנושא הזה יש לנו תוכנית שלמה של השתלמויות.

היו"ר ענת מאור:		יש לך דוגמה של תוכנית?

רוני דיין:			כיוון שנדרשתי לבוא לכאן ממש ברגע האחרון, לא 
 				הבאתי אתי את החומר הזה אבל נשלח אותו אליכם.

היו"ר ענת מאור:		אנחנו פנינו בעוד מועד, כולל מכתב לשרה לקבל 
 				את הדיווח.

רוני דיין:			אני מתנצל. כל החומר מוכן ואני אעביר אותו 
 				לוועדה. תקבלו את כל החומר, כולל דוגמאות, כולל תוכניות לימודים, כולל מסגרת השתלמויות, כולל כל תוכנית ההפעלה שלנו וההנחיות.

היו"ר ענת מאור:		המידע חשוב ואנחנו רושמים אותו בברכה. אם כן, 
 				הוועדה יודעת שבשנה הבאה אלף בתי-ספר ייכנסו לתוכנית.

רוני דיין:			כאלף בתי-ספר ייכנסו לתוכנית הזו.

היו"ר ענת מאור:		כמה שעות מוקצבות לתוכנית?

רוני דיין:			כיוון שאי-אפשר להגדיר שעה מסוימת במערכת, 
 				אנחנו לקחנו את התוכנית ופירטנו אותה להפעלות לימודיות לתחומי המדע והטכנולוגיה מצד אחד.

היו"ר ענת מאור:		אני לא שואלת מה כתוב בתוכנית אלא האם יש 
 				לכם גם מעקב אחרי התוכניות וכמה שעות מוקדשות לה בכיתה.

רוני דיין:			בניסוי שערכנו ראינו שלהקצות שעה מסוימת 
 				ולקרוא לה שעת למידה של אתיקה וערכים ברשת, זה לא מועיל במיוחד. לקחנו את תוכנית הלימודים, הכנו עבורה הפעלות לימודיות בתחומי הלימוד השונים ובמקצועות השונים כאשר דרך ההפעלות האלה שקשורות ישירות גם לתוכנית הלימודים שהתלמידים ממילא לומדים אותה אנחנו משיגים אפקט פדגוגי הרבה יותר יעיל והרבה יותר חזק. לכן פיתחנו את ספרי הלימוד שלנו עם חומרים לימודיים למורים שיכולים ללמד אותם גם בנושאים שהם בתחום ההומניסטיקה וגם בתחומי המדעים והטכנולוגיה. בתי-הספר בונים את התוכנית יחד עם המפקחים.

היו"ר ענת מאור:		נשמח לראות את התוכניות. האם בתוכניות 
 				החינוך מעורבים ארגונים, עמותות וארגוני נשים?

רוני דיין:			בנושא של התשתיות נתנו לבתי-הספר הכוונה 
 				ולספקי האינטרנט מצד אחד, איך למנוע את ההגעה לאתרים לא רצויים. כמו שאמרתי, יש חומרי לימוד והשתלמויות של המורים. בנושא של ההטמעה אנחנו עובדים באמת בשני מישורים כאשר המורים עובדים עם התלמידים על-פי התוכנית הזו שבשנה הבאה תתפרס על אלף בתי-ספר, ומצד שני כן התחברנו לכל העמותות והגופים הללו שמפעילים ודוקטור אדרת הוא גורם מאוד חיובי שאנחנו משתפים אותו. כל שבוע מתקיימת פעילות שמכנסת הורים ותלמידים. ב9- ביוני נקיים כנס ארצי של ילדים שנקראים נאמני מחשב כשכל המטרה היא לעבוד בתוך הקהילה ולסייע לכל התלמידים האחרים.
				
היו"ר ענת מאור:		תודה רבה לכולכם.







הישיבה ננעלה בשעה 14:30






